钦定古今图书集成/理学汇编/文学典/第021卷 > 王粲
## 钦定古今图书集成/理学汇编/文学典/第021卷 > 王粲

按《魏志》本传：“粲字仲宣，山阳高平人也。曾祖父龚，祖
父畅，皆为汉三公。父谦，为大将军何进长史。进以谦
名公之胄，欲与为婚，见其二子，使择焉。谦弗许，以疾
免，卒于家。献帝西迁，粲徙长安，左中郎将蔡邕见而
奇之。时邕才学显著，贵重朝廷，常车骑填巷，宾客盈
坐，闻粲在门，倒屣迎之。粲至，年既幼弱，容状短小，一”
坐尽惊。邕曰：“此王公孙也，有异才，吾不如也。吾家书
籍文章，尽当与之。”年十七，司徒辟诏除黄门侍郎，以
西京扰乱，皆不就。乃之荆州依刘表。表以粲貌寝而
体弱通侻，不甚重也。表卒，粲劝表子琮令归太祖。太
祖辟为丞相掾，赐爵关内侯。太祖置酒汉滨，粲奉觞
贺曰：“方今袁绍起河北，杖大众，志兼天下，然好贤而
不能用，故奇士去之。刘表雍容荆楚，坐观时变，自以
为西伯可规。士之避乱荆州者，皆海内之儁杰也，表
不知所任，故国危而无辅。明公定冀州之日，下车即
缮其甲卒，收其豪杰而用之，以横行天下；及平江汉，
引其贤儁而置之列位，使海内回心，望风而愿治，文
武并用，英雄毕力，此三王之举也。”后迁军谋祭酒。魏
国既建，拜侍中。博物多识，问无不对。时旧仪废弛，兴
造制度，粲恒典之。初，粲与人共行，读道边碑，人问曰：
“卿能暗诵乎？”曰：“能。”因使背而诵之，不失一字。观人围
棋局坏，粲为覆之。棋者不信，以帊盖局，使更以他局
为之，用相比校，不误一道。其彊记默识如此。性善算，
作算术略尽其理。善属文，举笔便成，无所改定，时人
常以为“宿构。”然正复精意覃思，亦不能加也。著诗、赋、
论、议垂六十篇。建安二十一年，从征吴。二十二年春，
道病卒，时年四十一。粲二子为魏讽所引诛，后绝。

《文士传》载粲说琮曰：“仆有愚计，愿进之于将军，可乎？” 琮曰：“吾所愿闻也。” 粲曰：“天下大乱，豪杰并起，在仓卒之际，彊弱未分，故人各各有心耳。当此之时，家家欲为帝王，人人欲为公侯，观古今之成败，能先见事机者，则恒受其福。今将军自度何如曹公邪？” 琮不能对。粲复曰：“如粲所闻，曹公故人杰也，雄略冠时，智谋出世，摧袁氏于官渡，驱孙权于江外，逐刘备于陇右，破乌桓于白登，其馀枭夷荡定者，往往如神，不可胜计。今日之事，去就可知也。将军能听粲计，卷甲倒戈，应天顺命，以归曹公，曹公必重德。将军保己全宗，长享福祚，垂之后嗣，此万全之策也。粲遭乱流离，托命此州，蒙将军父子重顾，敢不尽言！” 琮如其言。臣松之案：孙权自此以前，尚与中国和同，未尝交兵，何云驱权于江外乎？魏武以十三年征荆州，刘备却后数年方入蜀，备身未尝涉于关陇，而于征荆州之年，便云逐备于陇右，既已乖错，又白登在平城，亦魏武所不经，北征乌桓，与白登永不相豫，以此知张骘假伪之辞，而

不觉其虚之自露也。凡骘虚伪妄作，不可覆疏，如此类者，不可胜纪。挚虞《决疑要注》曰：“汉末丧乱，绝无玉珮。魏侍中王粲识旧珮，始复作之。今之玉珮，受法于粲也。” 《典略》曰：“粲才既高，辨论应机。锺繇、王朗等，虽各为魏卿相，至于朝廷奏议，皆阁笔不能措手。” 《文章志》曰：“太祖时，征汉中，闻粲子死，叹曰：‘孤若在，不使仲宣’” 无后。